蜀城哭台州樂安少府
作者：蘇頲
朝代：唐

paragraphs: 遠遊躋劒閣，長想屬天台。
萬里隔三載，此邦余重來。
音容曠不覩，夢寐殊悠哉。
邊郡饒藉藉，晚庭正回回。
喜傳上都封，因促傍吏開。
向悟海鹽客，已而梁木摧。
變衣寢門外，揮涕少城隈。
却記分明得，猶持委曲猜。
師儒昔訓獎，仲季時童孩。
服義題書篋，邀歡汎酒杯。
蹔令風雨散，仍迫歲時迴。
其道惟正直，其人信美偲。
白頭還作尉，黃綬固非才。
可歎懸蛇疾，先貽問鵩災。
故鄉閉窮壤，宿草生寒荄。
零落九原去，蹉跎四序催。
曩期冬贈橘，今哭夏成梅。
執禮誰爲賵，居常不徇財。
北登嵔𡻱坂，東望姑蘇臺。
天路本懸絕，江波復泝洄。
念孤心易斷，追往恨艱裁。
不遂卿將伯，孰云陳與雷。
吾衰亦如此，夫子復何哀。